VDSS sklep Psp 91/2015
Sodna praksa Višjega delovnega in socialnega sodišča, 2015-07-02

Jože Cepec (preds.), Elizabeta Šajn Dolenc (poroč.), Edo Škrabec

izvedenec - nagrada za ustno podajanje izvedenskega mnenja

Skladno z 2. odstavkom 52. člena Pravilnika o sodnih izvedencih in sodnih cenilcih izvedencu oziroma cenilcu za ustno podajanje izvida in mnenja oziroma cenitve pripada za vsake začete pol ure 35,00 EUR. Kot izhaja iz zapisnika in prepisa zvočnega posnetka z glavne obravnave, je ustno podajanje mnenja izvedenke trajalo nekaj manj kot eno uro. Gre torej za čas, ki predstavlja dvakrat začete pol ure. Zato je izvedenka upravičena do nagrade dvakrat po 35 EUR, skupaj 70 EUR.

Pritožbi se ugodi in se izpodbijani sklep v I. točki izreka spremeni tako, da se znesek 235,62 EUR zniža na znesek 200,62 EUR.

1. Sodišče prve stopnje je s I. točko izpodbijanega sklepa sodni izvedenki prim. mag.  sci. A.A., dr. med., spec. radiologinji za dodatno zaslišanje na naroku za glavno obravnavo dne 20. 11. 2014 priznalo nagrado v znesku 235,62 EUR. Obenem je z II. točko izreka sklenilo, da se znesek iz I. točke izreka nakaže na transakcijski račun izvedenke ter s III. točko, da je priznano nagrado dolžan plačati toženec v roku 15 dni od prejema tega sklepa. Obenem je sklenilo, da pritožba zoper ta sklep ne zadrži njegove izvršitve (IV. točka).

2. Zoper I. točko izreka je pritožbo vložil toženec iz vseh pritožbenih razlogov s predlogom, da višino nagrade v 1. točki izreka ustrezno zmanjša na 200,62 EUR. Meni, da je sodišče prve stopnje nepravilno priznalo nagrado v delu glede ustnega podajanja v višini 105,00 EUR. Glede na predpise se za to postavko prizna 35,00 EUR za vsake začete pol ure (62. člen Pravilnika). Iz zapisnika in prepisa zvočnega posnetka izhaja, da je ustno podajanje mnenja trajalo od 10.17.18 do 11.13.26. Navedeno po mnenju toženca pomeni, da gre za čas, ki predstavlja dvakrat začete pol ure in bi se tako nagrada za to postavko lahko priznala največ v višini 70,00 EUR.

4. Po preizkusu zadeve v skladu z 2. odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju: ZPP) pritožbeno sodišče ugotavlja, da je sodišče prve stopnje na podlagi ugotovljenega dejanskega stanja zmotno uporabilo materialno pravo, konkretno določbo 2. odstavka 52. člena Pravilnika o sodnih izvedencih in sodnih cenilcih (Ur. l. RS, št. 88/2010 s spremembami, v nadaljevanju: Pravilnik).

5. V obravnavanem primeru je sporna višina priznane nagrade za čas ustnega podajanja izvedenskega mnenja na glavni obravnavi dne 20. 11. 2014.

6. Skladno z 2. odstavkom 52. člena Pravilnika za ustno podajanje izvida in mnenja oziroma cenitve pripada izvedencu oziroma cenilcu za vsake začete pol ure 35,00 EUR.

7. Kot izhaja iz zapisnika in prepisa zvočnega posnetka z glavne obravnave, je ustno podajanje mnenja izvedenke trajalo od 10.17.18 do 11.13.26. Gre torej za čas, ki predstavlja dvakrat začete pol ure.

8. Glede na določbo 2. odstavka 52. člena Pravilnika je izvedenka za podajanje mnenja v takšnem trajanju upravičena do nagrade dvakrat po 35,00 EUR, to je skupaj 70,00 EUR, ker se ustno podajanje mnenja nanaša na dvakrat začete pol ure.

9. Ker je sodišče prve stopnje zmotno izvedenki priznalo za ustno podajanje izvedenskega mnenja 105,00 EUR ter posledično temu ustrezno višjo nagrado v skupnem znesku 235,62 EUR, je pritožbeno sodišče v skladu s 3. točko 365. člena ZPP pritožbi ugodilo in znesek 235,62 EUR znižalo na znesek 200,62 EUR, kolikor ob pravilni uporabi 2. odstavka 52. člena Pravilnika, znaša skupaj znesek nagrade zaradi znižanega zneska za ustno podajanje izvedenskega mnenja od prvotnih 105,00 EUR na znesek 70,00 EUR.

Pravilnik o sodnih izvedencih in sodnih cenilcih člen 52, 52/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.